b'\n_START_ARTICLE_\nNina Suomalainen\n_START_SECTION_\nUra\n_START_PARAGRAPH_\nSuomalainen valmistui vuonna 1993 valtiotieteiden maisteriksi \xc3\x85bo Akademista, mink\xc3\xa4 j\xc3\xa4lkeen h\xc3\xa4n toimi erilaissa teht\xc3\xa4viss\xc3\xa4 Euroopan unionissa, YK:ssa ja Etyj:ss\xc3\xa4 vuoteen 2002 saakka. H\xc3\xa4n palasi Suomeen vuonna 2002 ja toimi vuosina 2003\xe2\x80\x932004 Elisabet Rehnin erityisavustajana Balkanin alueella ja Palestiinassa. Vuonna 2005 Suomalainen ty\xc3\xb6skenteli Afrikkaan liittyvien kysymysten parissa Ruandassa ja Burundissa ja aloitti ty\xc3\xb6t Kirkon Ulkomaanavussa. Vuonna 2008 h\xc3\xa4n ty\xc3\xb6skenteli Haagissa Etyjin v\xc3\xa4hemmist\xc3\xb6valtuutetun neuvonantajana. Vuodesta 2009 l\xc3\xa4htien h\xc3\xa4n on ty\xc3\xb6skennellyt Kirkon Ulkomaanavun vanhempana kehityspolitiikan asiantuntijana. Vuosina 2007\xe2\x80\x932011 Suomalainen oli hallituksen Kehityspoliittisen toimikunnan puheenjohtaja ja vuosina 2011\xe2\x80\x932012 varapuheenjohtaja. H\xc3\xa4n on n\xc3\xa4hnyt kehityspolitiikassa merkitt\xc3\xa4vin\xc3\xa4 osa-alueina naisten aseman vahvistamisen, koulutuksen tukemisen ja terveydenhuollon parantamisen._NEWLINE_Suomalainen nimitettiin maaliskuussa 2012 ETYJin Bosnian ja Hertsegovinan kentt\xc3\xa4mission varap\xc3\xa4\xc3\xa4llik\xc3\xb6ksi. Kentt\xc3\xa4mission p\xc3\xa4\xc3\xa4teht\xc3\xa4v\xc3\xa4n\xc3\xa4 on avustaa maita Etyj-sitoumusten t\xc3\xa4yt\xc3\xa4nt\xc3\xb6\xc3\xb6npanossa ja turvallisuuden ja vakauden edist\xc3\xa4misess\xc3\xa4 Etyjin poliittis-sosiaalisella, talous-, ymp\xc3\xa4rist\xc3\xb6- ja inhimillisell\xc3\xa4 ulottuvuudella. Kentt\xc3\xa4mission palveluksessa on runsaat 500 henkil\xc3\xb6\xc3\xa4 ja sen p\xc3\xa4\xc3\xa4llikk\xc3\xb6n\xc3\xa4 toimii amerikkalainen Fletcher M Burton._NEWLINE_Politiikkaan Suomalainen l\xc3\xa4hti vuoden 2008 kunnallisvaaleissa, joissa h\xc3\xa4net valittiin Helsingin kaupunginvaltuutetuksi. Vuonna 2009 h\xc3\xa4nest\xc3\xa4 tuli Helsingin kaupunginhallituksen varaj\xc3\xa4sen ja kiinteist\xc3\xb6lautakunnan varapuheenjohtaja. H\xc3\xa4n oli kokoomuksen kansanedustajaehdokas Helsingiss\xc3\xa4 vuonna 2007 ja p\xc3\xa4\xc3\xa4si toiselle varasijalle. Vuoden 2009 europarlamenttivaaleissa Suomalainen sai 7775 \xc3\xa4\xc3\xa4nt\xc3\xa4 ja oli listansa 12., joten h\xc3\xa4n ei ollut kolmen valitun joukossa.'